Kirill Altman

Kirill Altman (; 1988-yil 21-mart, Urganch, Xorazm viloyati, Oʻzbekiston SSR, SSSR) — Oʻzbekistonda taniqli bloger, jurnalist va tadbirkor. „Shuhrat“ medali sohibi (2021).

Kirill Altman 2019-yilda Oʻzbekistonning so‘nggi yillardagi jamoatchilik faollari Top-30 talik ro‘yxatiga kiritilgan. U shuningdek „Oltin qalam“ mukofotining 2023-yilgi gʻolib va sovrindorlaridan biridir.

2017-yildan YouTubedagi „Alter Ego“ mualliflik kanalining boshlovchisi. Unda Kirill Altman mashhur kishilardan intervyu oladi va hujjatli filmlar chiqaradi. „Alter Ego“ kanalidagi ayrim intervyulardan parchalar Prezident Shavkat Mirziyoyevning saylovoldi roliklariga ham kiritilgan.

 Tarjimayi holi 
Kirill Altman 1988-yil 21-mart kuni Xorazm viloyatining Urganch shahrida tugʻilgan. Oʻzi bergan intervyuda aytishicha, Toshkent davlat universitetining Jurnalistika fakultetini tamomlagan va oliygohda oʻqishi davomida qandaydir oʻziga xos, alohida aloqalar yoki malaka topmagan.
Rossiyalik hamkasbi Yuriy Dudning faoliyatidan ilhomlangan Kirill Altman 2017-yilda „Alter Ego“ YouTube-kanalini yaratadi. Kanalda u mashhur kishilardan intervyu oladi. Intervyu bergan bunday kishilar orasida Oleg Malginov, Jahongir Ortiqxoʻjayev, Alisher Qodirov, Murod Nazarov va boshqalar bor. „Alter Ego“ kanalidagi ayrim intervyulardan parchalar Prezident Shavkat Mirziyoyevning saylovoldi roliklariga ham kiritilgan.

Kirill Altman „Yuksalish“ umummilliy harakati Ijtimoiy va iqtisodiy tashabbuslar instituti ekspertlari bilan hamkorlikda 2019-yilda tuzgan Oʻzbekistonning so‘nggi yillardagi jamoatchilik faollari Top-30 talik ro‘yxatiga kiritilgan.

Shavkat Mirziyoyev Oʻzbekiston mustaqilligining 30 yilligi munosabati bilan 2021-yilda Kirill Altmanni „Shuhrat“ medali bilan taqdirlagan. Farmonda u bloger sifatida koʻrsatilgan. Ammo Kirill Altman blogerlik faoliyatidan oldin tadbirkorlik faoliyati bilan shugʻullanib, „Brandbox Branding“ grafik dizayn agentligi va „Days“ onlayn-doʻkoniga rahbarlik qilgan.

Kirill Altman „Oltin qalam“ mukofotining 2023-yilgi gʻolib va sovrindorlaridan biri boʻlib, „Internet tarmog‘ida eʼlon qilgan eng yaxshi materiali uchun“ yoʻnalishida g‘oliblar safidan joy egallagan.

 Manbalar 

Turkum:Oʻzbekistonlik blogerlar
Turkum:Oʻzbekiston Milliy universiteti bitiruvchilari
Turkum:Oltin qalam milliy mukofoti sohiblari